A4-0073/98

Ψήφισμα με τις συστάσεις του Ευρωπαΐκού Κοινοβουλίου προς την Επιτροπή, σχετικά με τις διαπραγματεύσεις στο πλαίσιο του ΟΟΣΑ για τη σύναψη πολυμερούς συμφωνίας για τις επενδύσεις (ΠΣΕ)

Το Ευρωπαΐκό Κοινοβούλιο,

- έχοντας υπόψη το ψήφισμά του της 14ης Δεκεμβρίου 1995 σχετικά με την ανακοίνωση της Επιτροπής που αφορά τους ίσους όρους ανταγωνισμού για τις άμεσες επενδύσεις παγκοσμίως ((ΕΕ C 17 της 22.1.1996, σελ. 175.)),

- έχοντας υπόψη το ψήφισμά του της 15ης Ιανουαρίου 1998 σχετικά με μετεγκαταστάσεις επιχειρήσεων και ξένες εσωτερικές επενδύσεις ((ΣΠ της ημερομηνίας αυτής, Μέρος ΙΙ, σημείο 8.)),

- έχοντας υπόψη το σχέδιο πολυμερούς συμφωνίας για τις επενδύσεις, όπως διατυπώθηκε στις 6 Οκτωβρίου 1997,

- βασιζόμενο στο άρθρο 90, παράγραφος 5 του Κανονισμού του,

- έχοντας υπόψη την έκθεση της Επιτροπή Εξωτερικών Οικονομικών Σχέσεων καθώς και τις γνωμοδοτήσεις της Επιτροπής Οικονομικής, Νομισματικής και Βιομηχανικής Πολιτικής, της Επιτροπής Νομικών Θεμάτων και Δικαιωμάτων των Πολιτών, της Επιτροπής Πολιτισμού, Νεότητας, Παιδείας και Μέσων Ενημέρωσης, της Επιτροπής Ανάπτυξης και Συνεργασίας, καθώς και της Επιτροπής Αλιείας (A4-0073/98),

A. λαμβάνοντας υπόψη ότι λόγω της υπέρμετρης αύξησης εξωτερικών άμεσων επενδύσεων ως συνέπειας της οικονομικής παγκοσμιοποίησης απαιτούνται πολυμερείς ρυθμίσεις στον τομέα αυτό,

Β. λαμβάνοντας υπόψη ότι υπάρχουν περισσότερες από 1.800 διμερείς συμφωνίες για τις ξένες άμεσες επενδύσεις, οι οποίες επιχειρούν με διαφορετικούς τρόπους να δημιουργήσουν ένα πλαίσιο συνθηκών γι' αυτές, και ότι ένα πολυμερές πλαίσιο δεσμευτικών κανόνων δικαίου ναι μεν δεν προσφέρει ικανοποιητικές εγγυήσεις για μεγαλύτερη εποπτικότητα και περισσότερη ασφάλεια αλλά δημιουργεί εν γένει μεγαλύτερη βεβαιότητα στους επενδυτές και προσφέρει δυνατότητες για τη δημιουργία ενός πλαισίου συνθηκών για τις παγκόσμιες οικονομικές συναλλαγές 7

Γ. συνειδητοποιώντας ότι υπάρχει κίνδυνος χωρίς παρεμφερείς πολυμερείς ρυθμίσεις αφενός να υπόκεινται οι ξένες άμεσες επενδύσεις σε πολυσχιδείς περιορισμούς και, αφετέρου, να πραγματοποιηθούν ανεξέλεγκτες μετεγκαταστάσεις επιχειρήσεων,

Δ. εκφράζοντας την ανησυχία του για το γεγονός ότι το σχέδιο πολυμερούς συμφωνίας για τις επενδύσεις (ΠΣΕ) αντικατοπτρίζει έλλειψη ισορροπίας μεταξύ των δικαιωμάτων και των υποχρεώσεων των επενδυτών, εξασφαλίζοντάς τους πλήρη δικαιώματα και προστασία, ενώ τα κράτη που προσυπογράφουν τη συμφωνία υπόκεινται σε επαχθείς υποχρεώσεις που ενδέχεται να αφήσουν απροστάτευτο τον πληθυσμό τους,

E. λαμβάνοντας υπόψη ότι η ΠΣΕ δεν πρέπει να αποφέρει μόνο πλεονεκτήματα για τις επιχειρήσεις και τις χώρες προέλευσης αλλά θα πρέπει επίσης να συμβάλλει σε μία υπεύθυνη ανάπτυξη της χώρας εγκατάστασης ενθαρρύνοντας την τεχνολογία, τη βιώσιμη οικονομική ανάπτυξη, την απασχόληση, τις υγιείς κοινωνικές σχέσεις και την προστασία του περιβάλλοντος 7

ΣΤ. λαμβάνοντας υπόψη ότι στόχος μιας ΠΣΕ πρέπει να είναι η πρόληψη του καταστροφικού για τους εν λόγω πληθυσμούς ανταγωνισμού μεταξύ των επενδυτών προκειμένου να υποστηριχθεί σε παγκόσμια κλίμακα μια βιώσιμη από οικολογική και κοινωνική άποψη και ισόρροπη από περιφερειακή άποψη οικονομική ανάπτυξη,

Ζ. εκφράζοντας τη λύπη του για το γεγονός ότι οι διαπραγματεύσεις έχουν ως τώρα διεξαχθεί κεκλεισμένων των θυρών, χωρίς τη συμμετοχή κοινοβουλίων, μολονότι η διαφάνεια και ο κοινοβουλευτικός έλεγχος σε καίρια παγκόσμια οικονομικά ζητήματα είναι καθοριστικής σπουδαιότητας για τη νομιμότητα των σχετικών διεθνών συμφωνιών,

H. λαμβάνοντας υπόψη ότι η ΕΕ δεν έχει έως τώρα παρουσιάσει κανενός είδους μελέτες για τις επιπτώσεις («Impact studies») της ΠΣΕ στις μεταφορές, στο εμπόριο και στην αγορά εργασίας ή την πνευματική ιδιοκτησία και ότι εξακολουθεί να μην έχει αποσαφηνισθεί η συμβατότητά της με την ισχύουσα νομοθεσία στον περιβαλλοντικό, κοινωνικό και πολιτιστικό τομέα και με τη νομοθεσία που αφορά τα δικαιώματα πνευματικής ιδιοκτησίας στην ΕΕ καθώς και η σχέση της ΠΣΕ με διεθνείς συμφωνίες για το περιβάλλον και με τις διεθνείς συμβάσεις στον τομέα της πνευματικής ιδιοκτησίας καθώς και με τις συμφωνίες στο πλαίσιο του Οργανισμού Περιφερειακής Οικονομικής Ολοκλήρωσης (REIO),

Ι. υποβάλλει τις ακόλουθες συστάσεις στην Επιτροπή:

1. επισημαίνει την ανάγκη ευρείας δημόσιας συζήτησης και τακτικής κοινοβουλευτικής παρακολούθησης των διαπραγματεύσεων που διεξάγονται στο πλαίσιο του ΟΟΣΑ, γνωρίζοντας ότι οι τελικές αποφάσεις εμπίπτουν στην αρμοδιότητα των ομοσπονδιακών και εθνικών κοινοβουλίων, του ΕΚ και του Συμβουλίου 7

2. ζητεί από την Ευρωπαΐκή Επιτροπή, εντός λογικής προθεσμίας, να προβεί σε ανεξάρτητη και εμβριθή αξιολόγηση των επιπτώσεων στον κοινωνικό τομέα, στον τομέα του περιβάλλοντος και στον τομέα της ανάπτυξης και να εξετάσει σε ποιο βαθμό το σχέδιο ΠΣΕ αντίκειται:

α) στις σχετικές διεθνείς συμφωνίες όπως η δήλωση του RIO, η Agenda 21, οι οδηγίες του ΟΗΕ κ.λπ., η προστασία του καταναλωτή (1985), η έρευνα της UNCTAD με τίτλο «Set of Multilaterally Agreed Principles for the Controll of restrictive business Practices (1981), καθώς και οι από τον ΟΟΣΑ αναληφθείσες διεθνείς δεσμεύσεις στο πλαίσιο του HABITAT «Global Plan of Action» 7

β) στις παλαιότερα από τον ΟΟΣΑ συμφωνηθείσες θέσεις πολιτικής, όπως η υπόσχεση για την ολοκλήρωση της οικονομικής, κοινωνικής και περιβαλλοντικής πολιτικής (Μάιος 1997), οι συμφωνίες σχετικά με τις ευθύνες πολυεθνικών επιχειρήσεων, όπως εκφράζονται στον κώδικα συμπεριφοράς του ΟΟΣΑ του 1992 και η πολιτική του ΟΟΣΑ σχετικά με την αναπτυξιακή συνεργασία, όπως εκφράζεται στο «Shaping the 21st Century: The Contribution of Development Cooperation» (1997) 7

γ) στην περιφερειακή νομοθεσία, στην εθνική νομοθεσία και στη νομοθεσία της ΕΕ, οι οποίες αποσκοπούν στην προώθηση της βιώσιμης ανάπτυξης 7

3. διαπιστώνει ότι στην υπό διαπραγμάτευση συμφωνία μπορούν επίσης να προσχωρήσουν κράτη μη μέλη του ΟΟΣΑ, και, συνεπώς, ειδικότερα οι αναπτυσσόμενες χώρες 7 θεωρεί ωστόσο το γεγονός ότι οι χώρες αυτές δεν μπορούν να ασκήσουν επιρροή στο περιεχόμενο της συμφωνίας ως σημαντικό μειονέκτημα της ΠΣΕ, και καλεί τα κράτη που μετέχουν στη σύναψη της ΠΣΕ να μην ασκήσουν κανενός είδους πιέσεις στις αναπτυσσόμενες χώρες παρακινώντας τες να προσχωρήσουν στη συμφωνία 7

4. διαπιστώνει ότι κάθε επέκταση της συμφωνίας σε εδάφη των οποίων οι διεθνείς σχέσεις αποτελούν αρμοδιότητα ενός συμβαλλόμενου μέρους, πρέπει να κοινοποιείται στον ενδιαφερόμενο και στα υπόλοιπα συμβαλλόμενα μέρη, ούτως ώστε κάθε κράτος που έχει ήδη προσχωρήσει σε αυτήν να μπορεί να αποφασίζει να μην εφαρμόζει τις διατάξεις της συμφωνίας στο εν λόγω έδαφος 7

5. επιμένει ότι το ζήτημα της προστασίας των επενδύσεων πρέπει να εξετασθεί σε πολυμερές πλαίσιο που θα περιλαμβάνει όλες τις αναπτυσσόμενες χώρες 7 ότι, συνεπώς, πρέπει να παραπεμφθεί η υπόθεση στην UNCTAD και στον ΠΟΕ. Η εξέταση του θέματος αυτού από τον ΠΟΕ πρέπει να συμπεριλάβει τα αποτελέσματα των διασκέψεων των Ηνωμένων Εθνών, ιδιαίτερα για το περιβάλλον και την κοινωνική διάσταση 7

6. υπογραμμίζει ότι εν πάση περιπτώσει, είναι ουσιώδες να γίνει σεβαστή η αρχή της εταιρικής σχέσης, η οποία θεωρείται τόσο από τον ΟΟΣΑ όσο και από την Ομάδα των 8 ότι πρέπει να χαρακτηρίζει τις σχέσεις μεταξύ ανεπτυγμένων και αναπτυσσόμενων χωρών 7 τούτο προϋποθέτει ότι πρέπει να ληφθούν υπόψη τόσο τα συμφέροντα των αναπτυσσόμενων χωρών και οι εθνικές πολιτικές τους όσο και αυτά των επενδυτών 7

7. επιδοκιμάζει το γεγονός ότι εκτός από τα κράτη μέλη της ΕΕ η Επιτροπή μετέχει ενεργά στις διαπραγματεύσεις μολονότι η ΕΕ δεν αποτελεί μέλος του ΟΟΣΑ 7

8. ζητεί να ενταχθούν τα ζητήματα των εξωτερικών άμεσων επενδύσεων στο πεδίο αρμοδιοτήτων της ΕΕ ως αναπόσπαστο στοιχείο της κοινής εμπορικής πολιτικής στο εγγύς μέλλον, υπό την προϋπόθεση ότι θα εξασφαλίζεται η σχετική συναπόφαση και διενέργεια ελέγχου εκ μέρους του Ευρωπαΐκού Κοινοβουλίου 7

9. θεωρεί την έλλειψη διακρίσεων, το δικαίωμα ελεύθερης εγκατάστασης τη διαφάνεια και την προστασία σε περίπτωση αυθαίρετων απαλλοτριώσεων ως θεμελιώδεις βασικές αρχές της ΠΣΕ 7

10. θεωρεί ότι η αρχή του πλέον ευνοουμένου κράτους, της διαφάνειας και της εθνικής μεταχείρισης αποτελούν τις θεμελιώδεις βασικές αρχές της ΠΣΕ 7 επισημαίνει ωστόσο ότι οι ξένοι επενδυτές δεν πρέπει να απολαμβάνουν καλύτερη μεταχείριση από τους εθνικούς επενδυτές 7

11. θεωρεί απαραίτητο να γίνεται εξαίρεση για μη ισοσκελισμένα ισοζύγια πληρωμών, η οποία θα συμπληρώνεται από διάταξη κατά της καταχρηστικής επίκλησης προβλημάτων που αφορούν το ισοζύγιο πληρωμών 7

12. εκφράζει την ανησυχία ότι οι απαιτήσεις απόδοσης («performance requirements») θα μπορούσαν να περιορίσουν το δικαίωμα κρατών να εφαρμόζουν μελλοντικά και να αναπτύσσουν ενδεχομένως τις ισχύουσες βιομηχανικές πολιτικές, και ιδίως στον τομέα της κοινωνικής, περιβαλλοντικής και πολιτιστικής νομοθεσίας καθώς και στον τομέα της πνευματικής ιδιοκτησίας, και εκφράζει το φόβο ότι τα κράτη μέλη της ΕΕ ενδέχεται να υποστούν πιέσεις στους τομείς αυτούς κατά τα προσεχή χρόνια 7

13. καλεί, συνεπώς, την Επιτροπή κατά τη διατύπωση απαγορεύσεων για ορισμένες απαιτήσεις απόδοσης να μεριμνήσει ούτως ώστε να μην αντιβαίνουν στις περιβαλλοντικές, κοινωνικές, διαρθρωτικές και πολιτιστικές πολιτικές της ΕΕ και των κρατών μελών της 7

14. υποστηρίζει επίμονα την άποψη ότι θα πρέπει να προβλέπεται η τήρηση διεθνών συμφώνων για τα ανθρώπινα δικαιώματα καθώς και περιβαλλοντικών και κοινωνικών προδιαγραφών όχι μόνον στο προοίμιο της ΠΣΕ, και ότι η ΠΣΕ θα πρέπει να περιλαμβάνει σαφείς διατάξεις που να αποτρέπουν την υποβάθμιση των ισχυουσών περιβαλλοντικών και κοινωνικών προδιαγραφών από την ΠΣΕ και να επιτρέπουν την καθιέρωση νέων προδιαγραφών 7

15. επιδοκιμάζει την ενσωμάτωση των οδηγιών του ΟΟΣΑ για πολυεθνικές επιχειρήσεις στο παράρτημα της ΠΣΕ αλλά υποστηρίζει την άποψη ότι οι οδηγίες αυτές θα πρέπει να συνιστούν υποχρεωτικό συστατικό της ΠΣΕ, και ζητεί, στο πλαίσιο αυτό, από τις κυβερνήσεις των κρατών μελών να ενθαρρύνουν τις διεθνείς επιχειρήσεις στο να εκπονήσουν οι ίδιες κώδικες συμπεριφοράς με προδιαγραφές στους τομείς της προστασίας του περιβάλλοντος, των ανθρωπίνων δικαιωμάτων και των κοινωνικών παροχών 7

16. επιδοκιμάζει το συνεκτικό ορισμό της έννοιας «επενδυτής» που περιλαμβάνει ιδιωτικούς και δημόσιους επενδυτές, αλλά ζητεί να δοθεί σαφέστερος ορισμός των επενδύσεων στον τομέα των διπλωμάτων ευρεσιτεχνίας για φυτικά, ζωικά και ανθρώπινα γονίδια 7 επιμένει άλλωστε ότι όλες οι διατάξεις που αφορούν την πνευματική ιδιοκτησία καθώς και τα δικαιώματα του δημιουργού και τα συναφή δικαιώματα πρέπει να εξαιρούνται από την ΠΣΕ, λαμβάνοντας υπόψη τις διεθνείς συμφωνίες που υπάρχουν ήδη στον τομέα αυτό 7

17. θεωρεί ότι πρέπει να υπάρχουν ορισμένες επιφυλάξεις, εφόσον ο ευρύτερος ορισμός της έννοιας «επενδυτής» μπορεί να οδηγήσει μελλοντικά σε δυσκολίες και ζητεί κατά συνέπεια από την Επιτροπή να παρακολουθεί προσεκτικά τη διαδικασία «αναπροσδιορισμού» και να ενημερώνει το ΕΚ για κάθε σχετική αλλαγή 7

18. δεν μπορεί να υποστηρίξει καμία συμφωνία η οποία θα είχε ως αποτέλεσμα να περιορισθεί η εφαρμογή της νομοθεσίας της ΕΕ και να τεθούν προσκόμματα στην περαιτέρω εναρμόνιση της νομοθεσίας της ΕΕ 7 επιμένει, κατά συνέπεια, να παρεμβληθεί ένα χωριστό τμήμα μιας ρήτρας στο πλαίσιο του Οργανισμού Περιφερειακής Οικονομικής Ολοκλήρωσης (REIO), η οποία θα επιτρέπει την έγκριση, στο πλαίσιο ενός τέτοιου οργανισμού, νέων εναρμονισμένων μέτρων, π.χ. περιβαλλοντική νομοθεσία, αντικαθιστώντας μέτρα που εφαρμόζονταν προηγουμένως από τα κράτη αυτά 7 θεωρεί ότι οι χώρες που ανήκουν στον REIO δεν είναι υποχρεωμένες να επεκτείνουν σε χώρες που δεν ανήκουν στον οργανισμό την ευνοΐκότερη μεταχείριση που παρέχουν στα κράτη μέλη του 7

19. απαιτεί κάθε πρόταση να είναι συμβατή με τις διεθνείς συμβάσεις που έχουν ήδη κυρωθεί από την ΕΕ 7

20. εκφράζει την πεποίθηση ότι τα συμβαλλόμενα μέρη πρέπει κατ' αρχήν να ζητήσουν επίμονα έναν περιορισμένο αριθμό εξαιρέσεων από τις βασικές διατάξεις της ΠΣΕ, αλλά ζητεί ταυτόχρονα να διευκρινισθεί εάν οι υποχρεώσεις status quo και κατάργησης των μη δασμολογικών μέτρων («standstill» και «roll-back») θα μπορούσαν να παρεμποδίσουν την περαιτέρω εναρμόνιση των νομοθεσιών στα κράτη μέλη της ΕΕ 7

21. ζητεί να καθορισθούν αντικειμενικά κριτήρια για την επίκληση εθνικών συμφερόντων ασφάλειας τα οποία θα μπορούν να επανεξετάζονται στο πλαίσιο της διαδικασίας διευθέτησης διαφορών 7 υποστηρίζει ότι, στο πλαίσιο αυτό, θα πρέπει επίσης να περιληφθεί μια ρήτρα κατά των καταχρήσεων 7

22. αποδοκιμάζει το γεγονός ότι η ΠΣΕ αδιαφορεί σε μεγάλο βαθμό για ζητήματα που αφορούν τη φορολογία επιχειρήσεων με διεθνείς δραστηριότητες, αλλά ταυτόχρονα επιδοκιμάζει το γεγονός ότι πρόκειται να καθορισθούν κανόνες για τον τομέα των κινήτρων για επενδύσεις προκειμένου να αποτρέπεται ο διεθνής συναγωνισμός στον τομέα των επενδύσεων για μετεγκαταστάσεις επιχειρήσεων που προκαλεί στρεβλώσεις στον τομέα του ανταγωνισμού, και καλεί τα διαπραγματευόμενα μέρη να περιλάβουν στην ενσωματωμένη ημερήσια διάταξη τους τομείς της φορολογίας και της διεθνούς πολιτικής του ανταγωνισμού 7

23. θεωρεί υπερβολικά εκτεταμένες τις προβλεπόμενες διατάξεις για την προστασία των επενδύσεων, κυρίως όσον αφορά την απαλλοτρίωση, την αποζημίωση καθώς και τη μεταφορά κεφαλαίων και κερδών 7 είναι της γνώμης ότι οι κυβερνήσεις πρέπει να μεριμνούν ώστε να μην χρειάζεται να καταβάλλουν αντίτιμο για το δικαίωμά τους να θέτουν πρότυπα όσον αφορά το περιβάλλον, την εργασία, την υγεία και την ασφάλεια 7

24. ζητεί επίσης να προβλεφθούν διατάξεις για δευτερεύοντα μέτρα αποκλεισμού των επενδύσεων που θα απαγορεύουν στα συμβαλλόμενα μέρη να επιβάλλουν υποχρεώσεις ή απαγορεύσεις σε επενδυτές ή σε επενδύσεις άλλου συμβαλλόμενου μέρους σχετικά με επενδύσεις σε μια τρίτη χώρα, όπως συνέβη στην περίπτωση του νόμου Helms-Burton και του νόμου Amato 7

25. επισημαίνει τον καινοτόμο χαρακτήρα της προβλεπόμενης διαδικασίας για τη διευθέτηση διαφορών που επιτρέπει επίσης σε ιδιωτικές επιχειρήσεις να λαμβάνουν μέτρα κατά της κυβέρνησης ενός συμβαλλομένου μέρους 7 θεωρεί αμφίβολη την περαιτέρω εξέλιξη της νομικής προστασίας και ζητεί να εξετασθεί κατά πόσον επαρκούν οι υφιστάμενες εθνικές και διεθνείς διαδικασίες για τη διευθέτηση διαφορών 7 ζητεί οπωσδήποτε ένα ισόρροπο σύστημα νομικής προστασίας, το οποίο να επιτρέπει τόσο για τον επενδυτή την άσκηση των δικαιωμάτων του που απορρέουν από τη συμφωνία, όσο και για το συμβαλλόμενο κράτος την εξασφάλιση της τήρησης των υποχρεωτικών κοινωνικών και περιβαλλοντικών προδιαγραφών 7

Σχετικά με τον τομέα του πολιτισμού

26. επισημαίνει επίσης ότι η ΠΣΕ δεν θα πρέπει να θέτει υπό αμφισβήτηση την πολιτισμική αυτονομία και πολυμορφία των κρατών που την υπογράφουν και να εκθέτει σε κίνδυνο τους πολιτιστικούς στόχους και τις πρωτοβουλίες της ΕΕ για τη στήριξη μιας ευρωπαΐκής πολιτιστικής πολιτικής 7 ζητεί κατά συνέπεια μια ρήτρα εξαίρεσης για την εφαρμογή της συμφωνίας στον πολιτιστικό τομέα, και ιδιαίτερα τον οπτικοακουστικό, η οποία θα μπορούσε να διατυπωθεί ως εξής:

«Καμία διάταξη της παρούσας συμφωνίας δεν μπορεί να εμποδίσει οποιοδήποτε συμβαλλόμενο μέρος να λάβει οποιοδήποτε μέτρο για τη ρύθμιση των επενδύσεων ξένων εταιριών και των όρων δραστηριότητας αυτών των εταιριών στο πλαίσιο πολιτικών που είναι σχεδιασμένες για τη διατήρηση και προώθηση της πολιτιστικής και γλωσσικής πολυμορφίας» 7

27. υποστηρίζει ότι η προσχώρηση στη συμφωνία ΠΣΕ σ´ ό,τι αφορά τον πολιτιστικό τομέα θα παρεμποδίσει την εφαρμογή της νομοθεσίας της Ευρωπαΐκής Ένωσης κατ´ εφαρμογή του άρθρου 128 της Συνθήκης, διότι εάν εφαρμοσθούν στον πολιτιστικό τομέα οι αρχές της Συμφωνίας ΠΣΕ, δηλαδή η αρχή «της εθνικής μεταχείρισης» και η αρχή «του πλέον ευνοούμενου κράτους» θα υπονομεύσουν άμεσα τη λειτουργία των διαφόρων κοινοτικών πρωτοβουλιών στον πολιτιστικό και οπτικοακουστικό τομέα 7

28. πιστεύει ότι το ελάχιστο που θα πρέπει να περιέχει η ΠΣΕ είναι η εξαίρεση για τον οπτικοακουστικό τομέα 7 ότι τούτο θα πρέπει να εφαρμοσθεί υπό μορφήν επιφυλάξεως σε ένδειξη σεβασμού της εθνικής μεταχείρισης, του πλέον ευνοούμενου κράτους και των υποχρεώσεων που σχετίζονται με τις παροχές σε συνάρτηση με τις σημερινές και μελλοντικές πολιτικές, ανεξάρτητα από τις χρησιμοποιούμενες τεχνολογίες 7

29. διευκρινίζει ότι οι πολυμερείς συμφωνίες που ήδη υπάρχουν για τη ρύθμιση της πνευματικής ιδιοκτησίας είναι διεθνείς συμφωνίες νομικώς δεσμευτικές 7 ότι οι εν λόγω συμφωνίες καθιστούν άσκοπες περαιτέρω πολυμερείς συμφωνίες γι' αυτά τα ζητήματα στο πλαίσιο της ΠΣΕ 7 ότι στις εν λόγω συμφωνίες περιλαμβάνονται αυτές της ίδιας της ΕΕ, ο Παγκόσμιος Οργανισμός Πνευματικής Ιδιοκτησίας (WIPO) και η Συνθήκη του Παγκόσμιου Οργανισμού Εμπορίου για την Πνευματική Ιδιοκτησία (TRIP) 7

30. ως εκ τούτου επιμένει στην εξαίρεση της πνευματικής ιδιοκτησίας από το πεδίο εφαρμογής της συμφωνίας ΠΣΕ, προκειμένου να διατηρηθεί η παράδοση των δικαιωμάτων δημιουργού και των ηθικών δικαιωμάτων η οποία υπάρχει σε πολλές ευρωπαΐκές χώρες 7 θεωρεί ότι οποιαδήποτε συμπερίληψη αυστηρώς οικονομικών ορισμών πνευματικής ιδιοκτησίας, οι οποίοι αποκλείουν αναφορές στο δικαίωμα δημιουργού ή στο ηθικό δικαίωμα, θα ήσαν αντίθετες με τις πολυμερείς συμφωνίες που ήδη λειτουργούν σ' αυτόν τον τομέα 7

31. εκφράζει λύπη για το γεγονός ότι ορισμένα κράτη μέλη του ΟΟΣΑ ασκούν πίεση σε υποψήφιες προς ένταξη χώρες να μην εφαρμόσουν το κοινοτικό κεκτημένο της ΕΕ στον οπτικοακουστικό τομέα 7 θεωρεί ότι τέτοιου είδους πίεση είναι εντελώς αήθης και κατά των διαδικασιών διεύρυνσης της ΕΕ 7

32. τονίζει ότι με κανένα τρόπο δεν πρέπει να τεθεί σε κίνδυνο η ελευθερία της Ευρωπαΐκής Ένωσης ή των κρατών μελών της να αναλαμβάνουν οποιαδήποτε πρωτοβουλία για την προώθηση και τη στήριξη της πολιτιστικής και γλωσσικής πολυμορφίας τώρα ή στο μέλλον 7

33. υποστηρίζει ότι η άνευ όρων ελευθέρωση των πολιτιστικών βιομηχανιών θα ανατρέψει τους νόμιμους στόχους της πολιτιστικής πολιτικής 7 ότι οι βασικές αρχές της συμφωνίας ΠΣΕ, δηλαδή η αρχή της «εθνικής μεταχείρισης» και η αρχή «του πλέον ευνοούμενου κράτους», εάν εφαρμοσθούν στον πολιτιστικό τομέα θα υπονομεύσουν άμεσα τη λειτουργία των διαφόρων πρωτοβουλιών της ΕΕ στον πολιτιστικό τομέα και στον οπτικοακουστικό τομέα, όπως αυτές εκτίθενται στην αιτιολογική έκθεση 7 θεωρεί αυτές τις πρωτοβουλίες αναγκαίες προκειμένου η ΕΕ να εξακολουθήσει να ανταποκρίνεται στις νόμιμες υποχρεώσεις της βάσει του άρθρου 238 της Συνθήκης 7 πιστεύει ως εκ τούτου ότι η προσχώρηση στη συμφωνία ΠΣΕ θα παρεμποδίσει την ορθή εφαρμογή της νομοθεσίας της Ευρωπαΐκής Ένωσης στον πολιτιστικό τομέα 7 ότι οι υφιστάμενοι μηχανισμοί στήριξης στην ΕΕ και στα επί μέρους κράτη μέλη έχουν σχεδιασθεί ειδικά για την προώθηση του ευρωπαΐκού πολιτιστικού πλουραλισμού και της ευρωπαΐκής πολιτιστικής πολυμορφίας 7 ότι είναι εντελώς αντιφατικό να ανοίξουν αυτοί οι μηχανισμοί αυτομάτως προς τρίτες χώρες 7

Σχετικά με τον τομέα της αλιείας

34. προτρέπει την Ευρωπαΐκή Ένωση και τα κράτη μέλη της να μην προσυπογράψουν και να μην επικυρώσουν την πολυμερή συμφωνία για τις επενδύσεις έως ότου εξασφαλισθούν τα ακόλουθα:

- οι αλιευτικές κοινότητες σε όλη την ΕΕ να εκφράσουν την άποψή τους και να τους δοθεί πλήρως η ευκαιρία να συζητήσουν τις επιπτώσεις της ΠΣΕ στην βιομηχανία τους 7

- η δυνατότητα της Ευρωπαΐκής Ένωσης να καθιερώνει και να εφαρμόζει πολιτικές για την διατήρηση των αλιευτικών αποθεμάτων και τη διαχείριση της κοινοτικής αλιείας 7

- η Επιτροπή και τα κράτη μέλη να διατηρήσουν τη δυνατότητά τους να ασκούν τις δικές τους περιφερειακές και διαρθρωτικές πολιτικές σύμφωνα με τον τρόπο επιλογής τους, έτσι ώστε να μπορούν οι χώρες που εξαρτώνται αποκλειστικά από την αλιεία να μην χάσουν σημαντικό τμήμα των ιδιωτικών τους πόρων 7

- η Ευρωπαΐκή Ένωση να μπορεί να διαχειρίζεται την εσωτερική της αγορά αλιευτικών προΐόντων με βιώσιμο τρόπο και σύμφωνα με τις δικές της πολιτικές 7

- η Κοινότητα να διατηρεί την δυνατότητά της να διαπραγματεύεται αλιευτικές συμφωνίες με τις τρίτες χώρες, οι οποίες θα συνάδουν με τη διατήρηση των αλιευτικών αποθεμάτων και με την κοινοτική αναπτυξιακή πολιτική 7

- το Ευρωπαΐκό Κοινοβούλιο να έχει κληθεί να γνωμοδοτήσει πλήρως σύμφωνα με τη διαδικασία της σύμφωνης γνώμης.

Σχετικά με τις νομικές πτυχές

35. προτείνει να δημιουργηθούν οι κατάλληλες δομές για τη δημοκρατική κύρωση οιασδήποτε συμφωνίας που συνάπτεται στο πλαίσιο του ΠΟΕ ή του ΟΟΣΑ και να εξετασθεί εξονυχιστικά η σχέση μεταξύ της νομοθεσίας Διεθνών Οργανισμών, της ΕΕ και των κρατών μελών 7

36. αναθέτει στη Νομική του Υπηρεσία να συνεργασθεί στενά με τις αρμόδιες υπηρεσίες της Επιτροπής για να προβούν σε ανασκόπηση του σχεδίου ΠΣΕ και της σχετικής κοινοτικής νομοθεσίας προκειμένου να αξιολογηθεί εάν οι ισχύουσες πράξεις, στο πλαίσιο του άρθρου 189Β, πρόκειται να επηρεασθούν από την ΠΣΕ 7 ακόμα, αναθέτει στη Νομική του Υπηρεσία να υποβάλλει τακτικές εκθέσεις σχετικά με τις εκτιμήσεις της 7

37. ζητεί από την Επιτροπή, το Συμβούλιο και τα κράτη μέλη να υποβάλουν, σύμφωνα με τη διαδικασία που καθορίζεται στο άρθρο 228 (6) της Συνθήκης ΕΚ, το οριστικό σχέδιο της ΠΣΕ στο Ευρωπαΐκό Δικαστήριο για πλήρη εξέταση 7

ΙΙ. καλεί τον ΟΟΣΑ να αντιδράσει με συγκεκριμένο και λεπτομερή τρόπο για τις προαναφερθείσες παρατηρήσεις σχετικά με το σχέδιο της ΠΣΕ 7

ΙΙΙ. πιστεύει ότι μια διαδικασία ανοικτού διαλόγου και διαβουλεύσεων για αυτά τα ζητήματα θα πρέπει να αποτελέσει αναπόσπαστο μέρος της διαδικασίας της ΠΣΕ και ότι θα πρέπει να υπάρξει ρητή δέσμευση για διαφάνεια στις διαπραγματεύσεις 7 ότι η γνωμοδότηση του Ευρωπαΐκού Κοινοβουλίου πρέπει να ενισχύσει τη διαπραγματευτική θέση της Ευρωπαΐκής Επιτροπής εξ ονόματος της Ευρωπαΐκής Ένωσης 7 αναμένει νέα γνωμοδότηση εκ μέρους της Επιτροπής Εξωτερικών Οικονομικών Σχέσεων, όταν αποσταλεί στο Ευρωπαΐκό Κοινοβούλιο το κείμενο της τελικής συμφωνίας για τη σύμφωνη γνώμη του 7

IV. καλεί τα κοινοβούλια και τις κυβερνήσεις των κρατών μελών να μην αποδεχθούν την ΠΣΕ ως έχει 7

V. ζητεί από το Συμβούλιο να καλέσει το Κοινοβούλιο, σύμφωνα με το άρθρο 228, παρ. 3, εδάφιο 2 της Συνθήκης ΕΚ, να γνωμοδοτήσει σχετικά με την ενδεχόμενη σύναψη της ΠΣΕ εξ ονόματος της Ευρωπαΐκής Ένωσης σύμφωνα με τη διαδικασία σύμφωνης γνώμης 7

VI. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, καθώς και τις κυβερνήσεις και τα κοινοβούλια των κρατών μελών, και τη Γενική Γραμματεία του ΟΟΣΑ.